Ľ. Mušková, poslankyňa: (2009-06-24):
Pedagogický zamestnanec nespĺňa uvedené atribúty, nebola mu zverená verejná moc, nemá kontrolu ani sankčnú právomoc. Z uvedeného dôvodu je jeho postavenie verejného činiteľa  neopodstatnené. Zároveň je však verejným záujmom zabezpečiť jeho zvýšenú ochranu z pohľadu Trestného zákona. Takúto ochranu mu môže zabezpečiť postavenie chránenej osoby, ktorú chcem navrhnúť. Ak by sme prijali toto opatrenie, bude to znamenať, že v prípade napadnutia učiteľa, čo sa v poslednom čase stále častejšie stáva, bude za tento čin podľa Trestného zákona uložená zvýšená trestná sadzba. Táto zmena je oproti dnešnému stavu reštrikciou, čo môže trošku pomôcť, ale aj určitou prevenciou, pretože zákony ovplyvňujú myslenie a konanie ľudí, menia ich správanie a zmena v oblasti ochrany učiteľa je nevyhnutná. A preto dovoľte, aby som predložila samotné pozmeňujúce návrhy. V čl. I bod 1 v § 3 ods. 7 sa slová „verejného činiteľa“ nahrádzajú slovami „chránenej osoby“ odvolávka 9. Poznámka pod čiarou k odkazu 9 znie: „(9) § 139 ods. 1 písm. h) Trestného zákona. Teda bod 2. V § 4 ods. 4 sa slová „verejného činiteľa“, odvolávka 9, nahrádzajú slovami „chránenej osoby“. Tiež navrhujem v bode 3 § 60 doplniť odsek 11, ktorý znie: „Štátny dohľad nad kontinuálnym vzdelávaním a atestáciami vykonáva ministerstvo v spolupráci s ostatnými dotknutými ústrednými orgánmi štátnej správy. Štátny dohľad nad kontinuálnym vzdelávaním a atestáciami pedagogických zamestnancov a odborných zamestnancov stredných odborných škôl v pôsobnosti Ministerstva zdravotníctva Slovenskej republiky vo veciach všeobecnopedagogických vykonáva ministerstvo a o veciach odborných predmetov vykonáva Ministerstvo zdravotníctva Slovenskej republiky. Štátny dohľad nad kontinuálnym vzdelávaním pedagogických zamestnancov a odborných zamestnancov škôl v pôsobnosti Ministerstva vnútra Slovenskej republiky vykonáva Ministerstvo vnútra Slovenskej republiky.“ Odôvodnenie. Kontinuálne vzdelávanie podľa tohto zákona má priamy dopad na uznávanie kvalifikačných predpokladov, odmeňovanie a kariérový rast. Tým, že sa do systému kontinuálneho vzdelávania môžu zapojiť rôzne subjekty, je potrebné zabezpečiť štátny dohľad nad uskutočňovaním celého procesu a zároveň určiť kompetencie príslušných ústavných orgánov štátnej správy, ktoré budú tento dohľad vykonávať. V čl. II  vypúšťať bod 2. Odôvodnenie. V nadväznosti na zrušenie postavenia pedagogického a odborného zamestnanca ako verejného činiteľa je ustanovenie dva nadbytočné. V čl. III za bod 7 sa vkladá nový bod 8, ktorý znie: (8) K § 5 ods. 11 znie: „Pri zaradení zamestnanca do platovej triedy zamestnávateľ neprihliada na dosiahnutý vyšší stupeň vzdelávania alebo na iný druh osobitného kvalifikačného predpokladu, ako je stupeň vzdelávania alebo druh osobitného kvalifikačného predpokladu, ktoré sú v katalógu alebo v osobitnom predpise, odvolávka 8, ustanovené pred ním vykonávanú najnáročnejšiu pracovnú činnosť. To neplatí pre pedagogického zamestnanca, odborného zamestnanca, vedúceho pedagogického zamestnanca a vedúceho odborného zamestnanca, ktorí sa do platovej triedy zaraďujú podľa dosiahnutého kariérového stupňa podľa osobitného predpisu, odvolávka 1aa, na vedúceho pedagogického zamestnanca a na vedúceho odborného zamestnanca sa odsek 2 nevzťahuje.“ Poznámka pod čiarou k odkazu 1aa znie: § 27 ods. 2 a § 34 zákona číslo Zbierky, ktorý vyjde v roku 2009. Doterajšie body 8 až 27 sa označujú ako body 9 až 28. Predmetným ustanovením sa upravuje znenie zákona o odmeňovaní týkajúce sa zaraďovania pedagogických a odborných zamestnancov vrátane vedúcich zamestnancov do platových tried podľa dosiahnutého kariérového stupňa od nadväznosti na znenie zákona o pedagogických zamestnancoch. V nadväznosti na túto právnu úpravu, ktorú som navrhla, vynímam bod 63 na osobitné hlasovanie, teda zo spoločnej správy. Na záver chcem oceniť predloženie tejto právnej normy a poprosiť, vážení kolegovia a kolegyne, nielen o podporu mojich pozmeňujúcich návrhov, ale aj o podporu celého návrhu zákona. Ďakujem veľmi pekne za pozornosť.